Duisende liters drank in drein af | Maroela Media
Duisende liters drank is uitgegooi. (Foto: Verskaf)
Die Stad Kaapstad het sy wetstoepassingsbedrywighede vir die komende feestyd afgeskop deur van 16 926 bottels onwettige alkohol waarop beamptes beslag gelê het, ontslae te raak.
Volgens die Stad Kaapstad is daar einde verlede jaar tydens die feestyd, op drie verskillende prioriteitsdae, op meer as 16 926 bottels alkohol, gelykstaande aan sowat 11 500 ℓ drank, beslag gelê.
Tydens die aanskakeling van Kaapstad se Kersliggies vroeg in Desember, is daar beslag gelê op 1 818 bottels, op Welwillendheidsdag (26 Desember) op 2 126 bottels en Nuwejaarsdag op 3 805 bottels.
"Die statistieke bewys sommige mense kan nie pret hê sonder alkohol nie," het JP Smith, burgemeesterskomiteelid vir veiligheid en sekuriteit, gesê. "Die werklikheid is dat dit 'n blatante verontagsaming van die wet is en die uitwerking van hul drinkery en antisosiale gedrag noop ons om toegewyde wetstoepassingshulpbronne te gebruik wat elders beter benut kon word."
Smith het bygevoeg dat kinders gebruik word om alkohol by geleenthede in te smokkel. "Mense gooi ook hul alkohol in koeldrankbottels oor of versteek die bottels in die sand op die strand. Hulle verkies ook om eerder strande wat geen toegangsbeheer het en waar sakke en voertuie nie deursoek word nie, soos die Strand, Kampsbaai en Clifton, te besoek.
Mense wat met alkohol betrap word, ontvang 'n boete van R500 en word voorsien van 'n strokie wat die presiese items waarop daar beslag gelê is, aandui.
"Die vernietiging van alkohol lok gewoonlik gemengde reaksies uit – vanaf diegene wat dit ten volle ondersteun tot diegene wat gekant is teen die vermorsing van goeie alkohol. Daar is selfs mense wat die Stad skerp kritiseer. Laat ek benadruk, baie van ons feestydbeplanning sentreer rondom die versagting van die uitwerking van alkohol," sê Smith.
"Ons het ons getal lewensredders na 334 verhoog aangesien alkohol een van die grootste bydraers tot verdrinkings en seereddings is. Ons put oortydbegrotings en ander hulpbronne uit om 'n groter teenwoordigheid van wetstoepassers op paaie te hê om die publiek te beveilig teen dronkbestuurders. Die afgelope paar jaar het ons die Identikidz-projek van stapel gestuur om kinders wat sonder toesig gelaat word of seerkry, te help beveilig."
Die Stad sê hoewel die beslaglegging van alkohol belangstelling lok, verg dit baie meer beplanning om Kaapstad te beveilig tydens die feestyd. Verskeie departemente word betrek by die pogings om te verseker dat inwoners veilig bly.
Pragtig! As hulle wil suip laat hulle dit by hulle huise doen. Die onskuldige mense se lewe is in gevaar as ander besope is.
Wonder net of AL die drank uitgegooi word en of daar van hierdie beamptes is wat ń goodkoop, lekker kuier kersfees gaan hê. ?
Bravo. 'n Baie goeie ding. Vir my part kan hulle drank verban. Dit het amper my huwelik gekos.
Watse land is dit die, om Xmas te hou sonder n dop en n tjop ?? Nonsens, ek gaan my dop drink !!!
linda, stem saam jou, wat is 'n braai sonder 'n lekka dop en 'n tjop, almal is nie ontantwoordelik nie, as jy nie jou drank kan hanteer moet liewer nie drink ni, se ook maar net
Verlede jaar se konfiskasie word nou eers vernietig. Ek wonder hoeveel van die voorraad het voete gekry gedurende die periode.